**Praktisk guide til porteføljeopgave i**

**Velfærd, ulighed og mobilitet + Videregående kvantitative metoder**

**Indledning**

Formålet med denne skriveguide er at give dig nogle tips til hvordan du kan organisere din porteføljeopgave i Velfærd, ulighed og mobilitet (VUM) og Videregående kvantitative metoder (VKM). Nogle tips handler om skrivestil og argumentation, mens andre handler om hvordan du bedst præsenterer din metode og empiriske resultater. Den vigtigste ambition med skriveguiden er at give dig værktøjer, så du kan bruge så meget plads som muligt på kerneelementerne i din opgave: (1) baggrund/teori, (2) operationalisering, (3) metode og (4) analyse.

**Hvad er VUM/VKM-opgaven – og hvad er den ikke?**

**Baggrund/teori**

* Du kommer fra første år og har skrevet opgaver/øvelser i teorifag. VUM (+ VKM) er ikke et teorifag, men derimod et *temafag*. Formålet med dit baggrunds-/teoriafsnit ikke at sammenligne teoretikere (dvs. personer), men derimod at trække på teoretiske argumenter til at belyse den problemstilling, som porteføljeopgaven omhandler. Skriv klart og fokuseret: teorien er midlet og ikke målet. Undgå indforstået teoretisk jargon (”strukturerende strukturer, der strukturerer …) og præsenter så vidt muligt teoretiske ideer med dine egne ord (dvs.: undgå mange/lange citater fra originale/sekundære kilder).
* *Argumentér* for dit valg af teori/perspektiv. Fortæl os præcist hvorfor den eller de teori(er)/perspektiv(er), som du har valgt at trække på, er velegnede til at belyse den konkrete problemstilling. Jo mere konkret du er, desto bedre bliver din fremstilling. ”Jeg synes teoretiker x er velegnet” er ikke et godt argument.

**Hypoteser:**

* Formuler *retningsbestemte* hypoteser, som du kan afprøve empirisk. En retningsbestemt hypotese postulerer en negativ eller positiv sammenhæng mellem værdierne på to variable.[[1]](#footnote-1) Fx er følgende hypotese ikke retningsbestemt: ”Der er en sammenhæng mellem socialklasse og om man kan lide popcorn”. En retningsbestemt hypotese kunne være: ”Personer fra arbejderklassen spiser flere popcorn end personer fra middelklassen”.

* Du kan med fordel bruge en figur eller anden grafisk præsentation til at illustrere dine hypoteser.

**Analyse/præsentation af resultater**

* Operationalisering: Beskriv hvordan du fortolker/forstår og, hvis det er relevant, omkoder dine variable, samt hvilke teoretiske og praktiske omstændigheder, der motiverer dine valg. Læseren skal kunne følge dine beslutninger fra ”rådata” til færdigkodede ”analysedata”. Hvis du (om)koder komplekse variable, fx sociale klasser på baggrund af fx stillingsbetegnelser eller ISCO-koder, skal du beskrive alle ”mellemregninger” (fx hvordan du håndterer selvstændige, mellemledere og evt. personer uden for arbejdsmarkedet). Og husk at give dine variable letforståelige navne (dvs. ikke noget a la ”kl\_z005”).
* Analysen af de empiriske resultater skal som udgangspunkt altid udfoldes i det afsnit, hvor du præsenterer resultaterne. Du skal *ikke* dele analysen op i hhv. en deskriptiv del (”Tabel 1 viser tal x og tal y”) og en fortolkende del (”Jeg fortolker resultaterne i afsnit z nedenfor”). Hold hele analysen samlet i ét afsnit.

Tabeller og figurer

* Du kan med fordel samle vigtig information i dine tabeller, sådan at du ikke behøver bruge flere tabeller eller mere plads i teksten til at afrapportere mellemregninger og teststatistikker (upside = mere plads til analyse og fortolkning). Her kommer en regressionstabel, der viser den kausale effekt af læsning af forskellige nyhedsartikler på opfattelser af diskrimination (Se Stats II lektion 6).

Tabel 1. Den kausale effekt af læsning af nyhedsartikler på opfattet diskrimination

| Statistical models | | |
| --- | --- | --- |
|  | **OLS** | **Z-OLS** |
| Intercept (Venus control) | 1.979\*\*\* | -0.171\* |
|  | (0.067) | (0.074) |
| Article on discrimination | 0.239\* | 0.264\* |
|  | (0.107) | (0.118) |
| Article on integration | 0.137 | 0.151 |
|  | (0.118) | (0.130) |
| R2 | 0.012 | 0.012 |
| Adj. R2 | 0.010 | 0.010 |
| Num. obs. | 1085 | 1085 |
| RMSE | 0.743 | 0.818 |
| \*\*\*p < 0.001; \*\*p < 0.01; \*p < 0.05 | | |

* Cellen markeret med gult bruges som illustrativt eksempel. Her kan du se OLS-koefficienten (med tre decimal) for respondenter, der har læst nyhedsartiklen om forskelsbehandling. Sammenlignet med referencegruppen (som læste en artikel om planeten Venus), er effekten af at læse om diskrimination en stigning på 0,264 standardafvigelser i den opfattede diskrimination. Tal i parentes (0.118) angiver standardfejl og \* angiver signifikansniveauer.
* Den R-funktion, som spytter tabel 1 ud som en Word-tabel, er følgende:

Text

Description automatically generated

* Tabellen sammenfatter mere vigtig information: *Num. obs.* (antal observationer), *R2*-værdien og Adjusted *R2*-værdien for hele tabellen (tre decimaler).[[2]](#footnote-2) Du behøver ikke fokusere for meget på disse "goodness of fit"-statistikker; den primære måde, hvorpå du tester dine hypoteser, er ved at fortolke regressionskoefficienter (og deres standardfejl).
* I stedet for en regressionstabel kan du også præsentere dine resultater som et koefficientplot (se Stats II lektion 6):

Figur 1. Den kausale effekt af læsning af nyhedsartikler på opfattet diskrimination

Chart

Description automatically generated

* Hvis du beslutter dig for at bruge et koefficientplot, skal du sørge for at inkludere information om *N* (antallet af observationer) og *R2*-værdien for hele tabellen (tre decimaler) i en note til plottet.
* Den R-kode, som producerer figur 1, er følgende (se også Stats II-forelæsningsbillederne):

Text

Description automatically generated

* Du bør også medtage to tabeller med beskrivende statistik i dit data- og metodeafsnit. En sådan tabel skal vise gennemsnit og standardafvigelser for kontinuerte variable og procentandele for kateogoriske variable. Du behøver som udgangspunkt ikke have mere end én decimal på tal. Dvs., skriv 9,4 og ikke 9,4327654. I regressionstabeller bør du dog have tre decimaler! Du kan lave tabeller med deskriptiv statistik med udgangspukt i den R-kode, som vises nedenfor. De resulterende dokumenter kan åbnes og ændres i word (du vil måske ændre dem lidt for at gøre dem pænere at se på).

Graphical user interface, text

Description automatically generated

Tabel 2. Deskriptiv statistik for kontinuerte variable.

|  | Unique (#) | Missing (%) | Mean | SD | Min | Median | Max |
| --- | --- | --- | --- | --- | --- | --- | --- |
| Perceived Discrimination | 46 | 1 | 2.1 | 0.9 | 1.0 | 2.0 | 5.0 |

Tabel 2. Deskriptiv statistik for kategoriske variable.

|  |  | N | % |
| --- | --- | --- | --- |
| Regular news | No | 156 | 14.3 |
| reading | Yes | 937 | 85.7 |
|  |  |  |  |
| Randomized | Control | 358 | 32.8 |
| news article | Article on Discrimination | 375 | 34.3 |
|  | Article on Integration | 360 | 32.9 |

**Skrivning/formatering**

* Giv alle dine variable og variabelkategorier letforståelige og logiske navne. Referer ikke til variable og variabelkategorier med forkortelser eller indforståede R-koder. Fx giver ”gthorpe\_5” ikke meget mening for en læser, men det gør derimod ”Goldthorpes klasseskema med fem klasser”.
* Lad være med at copy-paste tabeller/data fra R. Det bliver sjældent pænt eller letlæseligt (og der kommer ofte mange decimaler med).
* Alle tabeller/figurer skal have en letforståelig titel og skal være nummereret.
* Undgå fodnoter. Alt vigtigt skal med i hovedteksten.
* Læg intet vigtigt i bilag. Husk, at bedømmerne *som udgangspunkt* *ikke læser bilag*, og alt vigtigt derfor skal med i hovedteksten.
* Metatekst er vigtig. Med metatekst menes tekst, der opsummerer resultater og binder afsnit sammen. Fx ”I afsnit 1 viste jeg, at personer i højere klassepositioner er mindre tilbøjelige til at spise popcorn end personer i lavere klassepositioner. I næste afsnit vil jeg bruge den abnormalt høje pris på majsolie til at forklare, hvorfor dette er tilfældet”.
* Undgå normativt sprog (”min undersøgelse viser, at kapitalismen er ond og fremmedgørende”). Du kan være normativ i din fritid, ikke i dit professionelle virke som sociologisk opgaveskriver. Du skal heller ikke være normativ når du perspektiver dine resultater (med mindre du eksplicit bliver bedt om det).

**Konklusion/diskussion**

* Sørg for, at du svarer *entydigt* og *fyldestgørende* på problemformuleringen. Gør dette inden du kaster dig ud i en generel diskussion/perspektivering. Formålet med din opgave er først at fremmest at svare på den problemformulering, som underviser har stillet.

**Grammatik og sprog**

* Få en læsegruppemakker til at tjekke din opgave for stave- og slåfejl. Man spotter ikke fejlene før lige efter man har afleveret sin opgave (det gælder for os alle ☺)
* Husk at skrive sammensatte navne ord (gotcha: navneord!) korrekt. På dansk er de næsten altid ét ord. Hvad vil du helst have: et ”skrivebord” eller et ”skrive bord”?
* Husk: intet komma foran infinitiv: ”Din gamle dansklærer er tydeligvis ikke i stand til, at sætte kommaer”.
* Og til sidst: Ingen forventer perfektion. Formålet med en eksamensopgave er at lære noget nyt og vigtigt. Det skader heller ikke, at skriveprocessen er sjov. God arbejdslyst ☺

/Mads & Merlin

1. Man kan undertiden have en hypotese om, at der ikke er nogen sammenhæng mellem to variable (fx antallet af storke og antal fødsler). Det har vi dog ikke så tit i sociologien. [↑](#footnote-ref-1)
2. Tabellen viser også RMSE, som vi ikke diskuterede i Stats II, men som sammenfatter størrelsen af det gennemsnitlige residual: Root Mean Squared Error. [↑](#footnote-ref-2)